চিকিৎসায় গাফিলতিতে রোগীর মৃত্যু! উত্তেজনা বীরভূমে

ওয়েব ডেস্ক : চিকিৎসায় গাফিলতিতে (Medical negligence) রোগী মৃত্যু (Death) অভিযোগ। ঘটনায় চাঞ্চল্য ছড়াল বীরভুমে (Birbhum)। এই অভিযোগে হাসপাতালের বিরুদ্ধে ক্ষোভ উগরে দিলেন রোগীর আত্মীয়রা। এমনকি হাসপাতালে তারা বিক্ষোভ দেখান। যার ফলে উত্তেজনা ছড়ায় হাসপাতাল চত্বরে। এই ঘটনায় তদন্তের আশ্বাস দিয়েছেন হাসপাতালের সুপার।

সূত্রের খবর, বীরভূমের (Birbhum) সিউড়ি সুপার স্পেশালিটি হাসপাতালে চিকিৎসায় গাফিলতির অভিযোগ উঠেছে। এর জেরে মৃত্যু হয়ে এক জনের। তাঁর নাম ঝুমা কোঁড়া। বয়স ২৯। মৃতা ইটভাঁটার শ্রমিক বলে খবর। পরিবার সূত্রে খবর, চারদিন আগে দুবরাজপুরে কাজ করার সময় তার পায়ে ইট পড়ে গুরুতর চোট লাগে। ব্যাথা অসহনীয় হয়ে উঠলে বুধবার দুপুরে তাকে সিউড়ি সুপার স্পেশালিটি হাসপাতালে ভর্তি করা হয়।

আরও খবর : ভবানীপুরে গণেশ পুজোর উদ্বোধনে মুখ্যমন্ত্রী মমতা বন্দ্যোপাধ্যায়

কিন্তু অভিযোগ, ভর্তি হওয়ার পর থেকে সঠিক চিকিৎসা করা হয়নি। বৃহস্পতিবার সকালে ইনজেকশন দেওয়ার পরপরই ঝুমার মৃত্যু হয় বলে দাবি পরিবারের। এই ঘটনার পরেই হাসপাতালের বিরুদ্ধে গাফিলতির অভিযোগ তুলেছেন মৃতার পরিবার। ওই মহিলার মৃত্যুর পরেই হাসপাতালে বিক্ষোভ দেখান তারা। সেই কারণে মুহূর্তে হাসপাতাল চত্বরে উত্তেজনা ছড়িয়ে পড়ে। এই ঘটনায় স্থানীয় বাসিন্দারাও ওই হাসপাতালের চিকিৎসার মান নিয়ে প্রশ্ন তুলেছেন।

অন্যদিকে, হাসপাতালের সুপার জানিয়েছেন, বিষয়টি গুরুত্ব সহকারে দেখা হচ্ছে এবং তদন্তের নির্দেশ দেওয়া হয়েছে। মৃতদেহ ময়নাতদন্তে পাঠানো হবে। ময়নাতদন্তের রিপোর্টের পরেই মৃত্যুর প্রকৃত কারণ জানা যাবে বলে আশ্বাস দিয়েছেন তিনি। তবে ঘটনাকে কেন্দ্র করে এলাকায় তীব্র ক্ষোভের পাশাপাশি স্বাস্থ্য পরিষেবার মান নিয়ে নতুন করে বিতর্ক শুরু হয়েছে।